Die laaste sal eerste wees | News24
Die laaste sal eerste wees
VOOR die koms van vakbonde was dit baie makliker om werkers uit te buit. Vakbonde het egter so magtig geword dat die besighede swaar trek onder hulle eise. In plaas daarvan dat daar ewewig is tussen die regte van werkers en werkgewers, swaai die skaal soms te veel na die een kant toe, tot nadeel van een van die partye. Die ideaal is dat daar ’n wen-wen situasie behoort te wees van geen en neem, gegrond op billikheid en regverdigheid.
Die gelykenis van die arbeiders wat gelyk betaal is al het sommige minder werk gedoen, sou dalk die vakbonde van vandag dwars in die krop gesteek het. Selfs die werkgewers sou dalk dit moeilik gevind het om iemand wat heeldag gewerk het en iemand wat net ’n uur gewerk het, dieselfde te betaal. Tog is dit skynbaar waarop dit neerkom in die gelykenis wat Jesus in Matteus 20:1-16 vertel.
Dit gaan egter in die gelykenis nie om arbeidsake nie. Jesus gee ons in die gelykenis insae in hoe God se hart werk. Daar is mense wat dink dat God hulle behoort te beloon vir hul opoffering in Sy diens.
So was daar die man wat sy invalide vrou vir 30 jaar opgepas het. Toe die predikant vir hom noem dat dit ’n edel daad is, maar dat almal eendag deur God gelyk behandel sal word, was hy baie kwaad. Hy het darem gedink dat hy beter behandel sal word vir sy opoffering, byna nes Petrus hulle gedink het in Matteus 19.
In God se oë is daar egter nie groter of kleiner Christene nie. Almal is voor Hom gelyk. God se ekonomie werk op die beginsel van genade, onverdiende guns alleen. Die Christen se beloning is die vreugde om diensbaar aan God en ander te wees.
Daarom sal die laastes eerste wees en die eerstes laaste. Mense op wie ons nou neersien, sal ons voorgaan in God se nuwe wêreld.
Dit is die paradoks van die Christelike lewe. Hy wat werk vir loon in God se nuwe wêreld sal skade lei. Hy wat dien uit liefde, sal verbaas wees as hy beloon word eendag. Waar pas jy in?